Першая сустрэча з гэтай яркай, каларытнай жанчынай адбылася яшчэ летам, калі Ірэна Бястужава прыязджала з Санкт-Пецярбурга на сваю радзіму ў вёску Кіралі. Тады яна прынесла ў газету заметку пра свята, якое ладзілася ў роднай вёсачцы. Мы разгаварыліся, і яна расказала пра свае далейшыя планы, якія, як ні дзіўна, былі звязаны з нашай Шчучыншчынай. Пераканацца ў тым, што перада мною абсалютна неардынарны чалавек, мне хапіла некалькіх хвілін – Ірэну проста перапаўнялі самыя розныя ідэі, якія яна намерана была ператварыць у жыццё ці не ў той самы момант. Адну з іх – прывезці на Беларусь сваіх выхаванцаў – І.В. Бястужавай удалося рэалізаваць зусім нядаўна.